Kalapüügiseaduse muutmise ja sellega seonduvalt teiste seaduste muutmise seaduse eelnõu lühike seletuskiri

Kalapüügiseaduse muutmise ja sellega seonduvalt teiste seaduste muutmise seaduse eelnõuga viiakse kalapüügiseadus (edaspidi *KPS*) ja teised seadused kooskõlla nõukogu määruse (EÜ) nr 1224/2009 nõuetega. Euroopa Liidu kalanduse kontrollisüsteemi uuendati, sest kehtivad reeglid ei vastanud enam Euroopa Liidu ühise kalanduspoliitika ja loodusressursside kaitse nõuetele. Edaspidi muutub kalapüügiandmete esitamine elektrooniliseks ja põhjalikumaks, kala päritolu muutub digitaalselt jälgitavaks kogu tarneahela ulatuses ning kalalaevad varustatakse järk- järgult asukoha jälgimisseadmetega. Samuti tugevdatakse kalanduse järelevalvet ja karmistatakse karistusi ebaseadusliku kalapüügi tõkestamiseks tõsiste rikkumiste korral, arvestades rikkumise korral püütud kala väärtust. Eelnimetatu on vajalik eelkõige selleks, et tagada loodusressursside parem kaitse ning toetada ausat konkurentsi. Uute Euroopa Liidu nõuete rakendamiseks on vajalik ajakohastada mitmeid KPS-i sätteid, muuta karistusregistri seadust (edaspidi *KarRS*), kalandusturu korraldamise seadust (edaspidi *KTKS*) ja riigilõivuseadust (edaspidi *RLS*).

Nõukogu määruse (EÜ) nr 1224/2009 sätted jõustuvad järk-järgult alates 2026. a algusest kuni 1. jaanuarini 2030. a. Üksikud sätted jõustusid ka 2024. a juulist, kuid nende rakendamine ei nõudnud KPS-i muutmist.

Muudatuste jõustumise ajaraam on järgmine:

* 2026. a hakkavad kehtima järgmised regulatsioonid: täiendatud püügiandmete esitamise nõuded üle 12 m laevadele ja lõhele ning tursale harrastuspüügis; kala ja vesiviljelustoodete jälgitavuse nõuded kuni jaemüügini; esmakokkuostu vormistamata müüa lubatud kalakoguse piirmäär (10 kg 30 kg asemel); Euroopa Liidu tõsiste rikkumiste eest määratavate punktide süsteem kaptenitele ja kaluritele; sanktsioonid Euroopa Liidu tõsiste rikkumiste eest;
* 2027. a hakkavad kehtima täiendavad kala kaalumise nõuded, üksikasjad pannakse paika Euroopa Liidu komisjoni rakendusmäärusega, mille läbirääkimised on pooleli;
* 2028. a hakkavad kehtima järgmised regulatsioonid: kalalaevade asukoha jälgimine merel 9—12 meetrise kogupikkusega kalalaevadele ja aktiivpüüniseid kasutavatele alla 9 meetrise kogupikkusega kalalaevadele; üle 221-kilovatise võimsusega kõrge riskiga kalalaevade mootorivõimsuse pidev jälgimine;
* 2029. a hakkavad kehtima kala jälgitavuse nõuded kalapüügi- ja vesiviljelustoodete konservidele;
* 2030. a hakkab kehtima kalalaevade püügitegevuse jälgimise kohustus merel kõikidele alla 12 meetrise kogupikkusega kalalaevadele ning harrastuskalapüügil tuleb püügiandmeid koguda igapäevaselt selliste liikide puhul, millele avaldab harrastuspüük olulist mõju.

Eelnimetatud Euroopa Liidu sätete rakendamiseks on muudetud KPSi. KarRS-i muutmine on vajalik, et anda Keskkonnaametile (edaspidi *KeA*) juurdepääs karistusregistri arhiivi andmetele väärteo korduvuse arvestamiseks seoses Euroopa Liidu tõsiste rikkumistega. KTKS-i muutmine on vajalik, et tagada Euroopa Liidu kalapüügi- ja vesiviljelustoodete jälgitavuse nõuete rakendamine. RLS-i muudetakse, et vabastada KeA riigilõivu maksmisest karistusregistri andmepäringute puhul.